钦定古今图书集成/明伦汇编/氏族典/第357卷 > 《廖用贤尚友录》 > 林类
## 钦定古今图书集成/明伦汇编/氏族典/第357卷 > 《廖用贤尚友录》 > 林类

按《尚友录》：类，魏人，年且百岁，春披裘拾遗穗于故畦，
并歌并进。孔子适卫，望之于野，顾谓弟子曰：“彼叟可
与言者，试往讯之。”子贡请行，逆之陇端，面之而叹曰：
“先生曾不悔乎？而行歌拾穗。”类行不留，歌不辍。子贡
叩之不已，乃仰而应曰：“吾何悔耶？”子贡曰：“先生少不
勤行，长不竞时，老无妻子，死期将至，亦有何乐而拾
穗行歌乎？”类笑曰：“吾之所以为乐，人皆有之，而反以
为忧。少不勤行，长不竞时，故能寿若此；老无妻子，死
期将至，故能乐若此。”子贡曰：“寿者人之情，死者人之
恶，子以死为乐，何也？”类曰：“死之与生，一往一反，故死
于是者，安知不生于彼？故吾知其不相若矣，吾又安
知营营而求生，非惑乎？又安知吾今之死不愈昔之
生乎？”子贡还，以告夫子。夫子曰：“吾知其可与言。”果然。